《次韵邓志宏和吏部谢公铁字韵诗二首 其二》
宋代·陈渊

愁霖十日槎生耳，寒气薄人如著水。坐对毗耶数卷书，未厌铜炉烧柏子。

区区我亦可怜人，只有无求人不瞋。虽无名字振京国，不屈未应惭子真。

冻琴壁间弦自绝，袖手深藏鸠更拙。本无流水遣谁知，此去从人讥嚼铁。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。